ai4bharat/Pralekha huggingface dataset:
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கோவிட்-19 தடுப்பூசி எண்ணிக்கை 198.09 கோடியைக் கடந்தது
இந்தியாவில் கொவிட்-19 தடுப்பூசி செலுத்தப்பட்டோர் எண்ணிக்கை இன்று காலை 7 மணி நிலவரப்படி 198.09 கோடிக்கும் அதிகமான  டோஸ்கள் செலுத்தப்பட்டுள்ளன. 2,58,74,950 அமர்வுகள் மூலம் இந்த சாதனை படைக்கப்பட்டுள்ளது.
கொவிட்-19 தடுப்பூசி 12-14 வயதிற்குட்பட்டோருக்கான 16 மார்ச் 2022 அன்று தொடங்கப்பட்டது. இதுவரை, ஏறத்தாழ 3.69 கோடிக்கும் அதிகமான  இளம் பருவத்தினருக்கு கொவிட்-19 தடுப்பூசியின் முதல் டோஸ் செலுத்தப்பட்டுள்ளது.
18-59 வயது உடையவர்களுக்கு கொவிட்-19 முன்னெச்சரிக்கை தவணை தடுப்பூசி செலுத்தும் பணி 10 ஏப்ரல் 2022 அன்று தொடங்கியது..
இந்தியாவில் தற்போது சிகிச்சை பெறுவோரின் எண்ணிக்கை  மிகக் குறைவாக உள்ளது. நாட்டின் மொத்த நோய் தொற்று உள்ளவர்கள் தற்போது 0.26 சதவீதமாக உள்ளனர்.
இதை தொடர்ந்து இந்தியாவில் குணமடைந்தோர் விகிதம் 98.53 சதவீதமாக உள்ளது. கடந்த 24 மணி நேரத்தில் 12,456 பேர். குணமடைந்துள்ளனர். பெருந்தொற்றின் தொடக்கத்திலிருந்து இதுவரை குணமடைந்தோர் மொத்த எண்ணிக்கை 4,28,91,933.
இந்தியாவில் கடந்த 24 மணி நேரத்தில் 13,086 புதிய நோயாளிகள் பதிவு செய்யப்பட்டுள்ளனர்.
கடந்த 24 மணி நேரத்தில் 4,51,312 கொவிட் பரிசோதனைகள் செய்யப்பட்டன. இதுவரை மேற்கொள்ளப்பட்ட மொத்த பரிசோதனைகளின் எண்ணிக்கை 86.44 கோடி . வாராந்திரத் தொற்று 3.81 சதவீதமாக உள்ளது. தினசரித் தொற்று விகிதம் 2.90 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும் :
https://pib.gov.in/PressReleasePage.aspx?PRID=1839243
பழங்குடியினர் நலத்துறை அமைச்சகம்
இந்திய பழங்குடியினர் கூட்டுறவு சந்தைப்படுத்துதல் மேம்பாட்டுக் கூட்டமைப்பு, சத்தீஸ்கரின் சிறு வன உற்பத்தி கூட்டமைப்பு மற்றும் கான்பூரில் உள்ள இந்திய தொழில்நுட்பக் கழகம் ஆகியவை இணைந்து நாளை "பழங்குடியினருக்கு தொழில்நுட்ப முயற்சி" என்ற நிகழ்ச்சியை நடத்துகிறது
"பழங்குடியினருக்கு தொழில்நுட்ப முயற்சி"- தொழில் முனைவோர் மற்றும் திறன் மேம்பாட்டுத் திட்டத்தின் கீழ் இந்த பயிற்சிமுகாம் நடத்தப்படுகிறது
மத்திய பழங்குடியினர் நல அமைச்சகத்தின் கீழ் செயல்படும் ட்ரைஃபட் என்று அழைக்கப்படும் இந்திய பழங்குடியினர் கூட்டுறவு சந்தைப்படுத்துதல் மேம்பாட்டுக் கூட்டமைப்பு, சத்தீஸ்கரின் சிறு வன உற்பத்தி கூட்டமைப்பு மற்றும் கான்பூரில் உள்ள இந்திய தொழில்நுட்பக் கழகம் ஆகியவை இணைந்து "பழங்குடியினருக்கு தொழில்நுட்ப முயற்சி" என்ற பயிற்சி முகாமை நாளை நடத்துகின்றன. வன்தன் திட்டத்தின் கீழ் பழங்குடியினரின் திறனை மேம்படுத்தவும், அவர்கள் சுயமாகத் தொழில் நிறுவனங்களை நடத்தவும், தொழில் முனைவோர் மற்றும் திறன் மேம்பாட்டுத் திட்டத்தின் மூலம் இந்த நிகழ்ச்சி நடத்தப்படுகிறது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும் https://pib.gov.in/PressReleasePage.aspx?PRID=1663702
ரசாயனம் மற்றும் உரங்கள் அமைச்சகம்
நாடு முழுவதும் 8,001 மக்கள் மருந்தகங்கள் திறப்பு: மாநிலங்களவையில் தகவல்
நாடு முழுவதும் 8,001 மக்கள் மருந்தகங்கள் திறக்கப்பட்டுள்ளதாக மத்திய சுகாதாரம் மற்றும் குடும்நலத்துறை அமைச்சர் திரு மன்சுக் மாண்டவியா தெரிவித்துள்ளார்.
மாநிலங்களவையில் அவர் எழுத்துப்பூர்வமாக தாக்கல் செய்த பதிலில் கூறியதாவது:
பிரதமரின் பாரதிய ஜன்அவுஷாதி பரியோஜனா திட்டத்தின் கீழ், நாடு முழுவதும் அனைத்து மாவட்டங்களிலும் கடந்த 2ம் தேதி வரை 8,001 மக்கள் மருந்தகங்களை மத்திய அரசு திறந்துள்ளது. 2025, மார்ச் மாதத்துக்குள் 10,500 மக்கள் மருந்தகங்கள் திறக்கப்படும். அரசு மருத்துவமனை வளாகங்களில், கடந்த 2ம் தேதி வரை 1,012 மக்கள் மருந்தகங்கள் செயல்படுகின்றன. மக்கள் மருந்தக கடை உரிமையாளர்களுக்கான ஊக்கத் தொகையை ரூ.2.5 லட்சத்திலிருந்து ரூ.5 லட்சமாக மத்திய அரசு சமீபத்தில் அதிகரித்துள்ளது.
கொவிட் தடுப்பூசி உற்பத்தியை அதிகரிக்க நடவடிக்கை:
கொவிட் சுரக்ஷா திட்டத்தின் கீழ், இந்திய கொவிட்-19 தடுப்பூசி மேம்பாட்டு திட்டத்தை மத்திய அரசு அமல்படுத்தி வருகிறது. இதன்படி வரும் மாதங்களில், கோவாக்சின் தடுப்பூசி உற்பத்தியை அதிகரிக்க பாரத் பயோக்டெக் நிறுவனம் மற்றும் 3 அரசு பொதுத்துறை நிறுவனங்களுக்கு நிதியுதவி அளிக்கப்படுகிறது.
உள்நாட்டில் உள்ள கொவிட் தடுப்பூசி உற்பத்தியாளர்களுக்கு மத்திய சுகாதாரத்துறை மற்றும் குடும்ப நல அமைச்சகம், தடுப்பூசி கொள்முதலுக்கான ஆர்டருக்கு 100 சதவீத தொகையை முன் பணமாக வழங்கியுள்ளது.
உரங்களுக்கு கூடுதல் மானியம் ரூ.14,775 கோடி அறிவிப்பு:
பாஸ்பரஸ் மற்றும் பொட்டாசியம் உரங்கள் மற்றும் அவற்றுக்கான மூலப் பொருட்களின் சர்வதேச விலை சமீபத்தில் அதிகரித்தது. இந்த விலை உயர்வால் விவசாயிகள் கஷ்டங்களை தவிர்க்க, டை அம்மோனியம் பாஸ்பேட் பாஸ்பரஸ் மற்றும் பொட்டாசியம் உரங்களுக்கு மத்திய அரசு கூடுதலாக ரூ.14,775 கோடி மானியத்தை அறிவித்தது. அதோடு யூரியாவின் அதிகபட்ச விலை 45 கிலோ மூட்டைக்கு வரி நீங்கலாக ரூ.242 என விலை நிர்ணயம் செய்யப்பட்டது.
உற்பத்தியை அதிகரிக்கும் நானோ யூரியா:
இந்திய விவசாயிகள் உர கூட்டுறவு நிறுவனம்  தயாரித்த நானோ நைட்ரஜன் யூரியாக்களின் பரிசோதனை, 7 மத்திய மற்றும் மாநில வேளாண் பல்கலைக்கழகங்களின் ஆராய்ச்சி மையங்களில் நெல், கோதுமை, கடுகு, சோளம், தக்காளி, முட்டைக்கோஸ், வெள்ளரிக்காய், குடைமிளகாய், வெங்காயம் ஆகியவற்றில் மேற்கொள்ளப்பட்டது. இதில் உற்பத்தி அதிகமாக இருந்ததும் நைட்ரஜன் சேமிப்பு 50 சதவீதம் இருந்ததும் கண்டறியப்பட்டது.
மேலும் விவரங்களுக்கு, இந்த ஆங்கில செய்திக் குறிப்புகளை காணவும்:
https://pib.gov.in/PressReleasePage.aspx?PRID=1743092
https://pib.gov.in/PressReleasePage.aspx?PRID=1743090
https://pib.gov.in/PressReleasePage.aspx?PRID=1743088
https://pib.gov.in/PressReleasePage.aspx?PRID=1743087
மின்னணு மற்றும் தகவல் தொழில்நுட்பம்
“எனது அரசு”  இயக்கம் முன்னோக்கிச் செல்ல வேண்டும்: திரு.ரவிசங்கர் பிரசாத்
“எனது அரசு  இயக்கம் முன்னோக்கிச் செல்ல வேண்டும்” என்று மத்திய சட்டம் நீதி, தொலை தொடர்பு, மின்னணு மற்றும் தகவல் தொழில்நுட்பத் துறை அமைச்சர் திரு.ரவிசங்கர் பிரசாத் கூறினார். மைகவ் இயக்கம் துவக்கப்பட்டு, ஆறு ஆண்டுகள் நிறைவு பெறுவதையொட்டி நடத்தப்பட்ட விழாவில் அவர் உரையாற்றினார்.
எனது அரசு இயக்கத்தின் பணிகளைப் பாராட்டிய திரு.பிரசாத், இந்த முன்முயற்சிகளை, குடிமக்களின் பங்களிப்பு வாயிலாக, மைகவ் மூலம் ஒவ்வொரு நகராட்சியையும், மாவட்டத்தையும், உள்ளாட்சி அமைப்பையும் சென்றடையச் செய்ய வேண்டும் என்று அறிவுறுத்தினார். மிகத் திறமையானவர்கள் தமது எண்ணங்களை பகிர்ந்துக் கொள்ளும் தளத்தை அமைப்பதற்கு, மைகவ் வினையூக்கியாக செயல்பட வேண்டும் என்றும் அவர் கேட்டுக் கொண்டார். தரவுகளை திறமையாக ஆராய்ந்து, குடிமக்கள் அளிக்கும் ஆலோசனைகளை, தொடர்டைய துறைகளுடன் பகிர்ந்து கொண்டு, அவை செயலாக்கம் பெறுவதற்கு மைகவ் உறுதுணையாக இருக்க வேண்டும் என்றும் அமைச்சர் வலியுறுத்தினார்.
இணையம் வாயிலாக நடைபெற்ற இந்த நிகழ்ச்சியில் மத்திய மனிதவள மேம்பாடு, தொலை தொடர்பு, மின்னணு மற்றும் தகவல் தொழில்நுட்பத் துறைகளுக்கான இணையமைச்சர் திரு.சஞ்சய் டோட்ரே, மின்னணு, தகவல் தொழில்நுட்பத்துறையின் செயலர் திரு.அஜய் சவ்னே, மைகவ்-வின் தலைமை செயல் அதிகாரி திரு.அபிஷேக் சிங் உள்ளிட்டோர் பங்கேற்றனர்.
கடந்த 2014 ஜூலை 26-ந் தேதி துவக்கப்பட்ட மைகவ் குடிமக்கள் பங்கேற்பு தளமானது, இந்திய குடிமக்கள், ஆட்சிக்கான தமது ஆலோசனைகளை வழங்கும் தொகுப்பு இணையதளமாக விளங்குகிறது.
(Visitor Counter : 96
ஜல்சக்தி அமைச்சகம்
ஜல் ஜீவன் திட்டத்தின் கீழ் ரூ 5,117 கோடியை மத்தியப் பிரதேசத்திற்கு ஒதுக்கியுள்ள மத்திய அரசு, ரூ 1,185 கோடியை விடுவித்துள்ளது
மத்தியப் பிரதேசத்தில் உள்ள அனைத்து வீடுகளுக்கும் பாதுகாப்பான குடிதண்ணீரை வழங்கும் நோக்கில், இந்திய அரசின் ஜல் சக்தி அமைச்சகத்தின் தேசிய ஜல் ஜீவன் இயக்கம் முதல் கட்டமாக ரூ 1,184.86 கோடியை அம்மாநிலத்திற்கு வழங்கியுள்ளது.
2023-ம் ஆண்டுக்குள் அனைத்து கிராமப்புற வீடுகளுக்கும் குடிதண்ணீர் இணைப்பு வழங்க அம்மாநிலம் உறுதியளித்துள்ள நிலையில்,
ஜல் ஜீவன் திட்டத்தின் கீழ் 2021-22-ம் ஆண்டில் ரூ 5,116.79 கோடியை மத்தியப் பிரதேசத்திற்கு மத்திய அரசு ஒதுக்கியுள்ளது.
2019-20-ம் ஆண்டில் ரூ 571.60 கோடியை ஒதுக்கிய மத்திய அரசு, 2020-21-ம் ஆண்டில் ஒதுக்கீட்டை ரூ 1,280.13 கோடியாக அதிகரித்தது.
மத்தியப் பிரதேச முதல்வர் திரு சிவராஜ் சிங் சவுகானுடனான தனது சந்திப்பின் போது, ஜல் ஜீவன் திட்டத்தின் கீழ் அனைத்து கிராமப்புற வீடுகளுக்கும் குடிதண்ணீர் இணைப்பு வழங்குவதற்கான முழுமையான நிதியுதவி வழங்கப்படும் என மத்திய ஜல் சக்தி அமைச்சர் திரு கஜேந்திர சிங் செகாவத் உறுதியளித்தார்.
மத்தியப் பிரதேசத்தில் மொத்தம் உள்ள 1.23 கோடி கிராமப்புற வீடுகளில், 38,28 லட்சம்  வீடுகளுக்கு தற்போது குடிதண்ணீர் இணைப்பு உள்ளது. 2022-க்குள் ஐம்பது சதவீதம் எனும் இலக்கை அடைய மாநிலம் திட்டமிட்டுள்ளது, ஜல்ஜீவன் திட்டத்தின் கீழ் குடிதண்ணீர் குழாய்வழி இணைப்புகள் விரைந்து வழங்கப்படுகின்றன.
-----
(Visitor Counter : 142
மின்னணு மற்றும் தகவல் தொழில்நுட்பம்
சுகாதாரம், கல்வி, உள்ளிணைத்தல் மற்றும் சமூக அதிகாரம் அளித்தலுக்காக செயற்கை நுண்ணறிவை எவ்வாறு பயன்படுத்துவது என்பது குறித்து ரெய்ஸ் 2020 மாநாட்டின் நான்காம் மற்றும் ஐந்தாவது நாட்களில் தொழில் துறை தலைவர்கள் பேச இருக்கிறார்கள்
பிரதமர் திரு நரேந்திர மோடியால் துவக்கி வைக்கப்பட இருக்கும் செயற்கை நுண்ணறிவு பற்றிய ரெய்ஸ் 2020 சர்வதேச மெய்நிகர் மாநாட்டில் உலகெங்கிலுமிருந்து நிபுணர்கள் பங்கு கொண்டு தங்களது கருத்துக்களை பரிமாறிக் கொள்ள இருக்கிறார்கள்.
சுகாதாரம், கல்வி, உள்ளிணைத்தல் மற்றும் சமூக அதிகாரம் அளித்தலுக்காக செயற்கை நுண்ணறிவை எவ்வாறு பயன்படுத்துவது என்பது குறித்து ரெய்ஸ் 2020 மாநாட்டின் நான்காம் மற்றும் ஐந்தாவது நாட்களில் தொழில் துறை தலைவர்கள் பேச இருக்கிறார்கள்.
பிரதமர் திரு நரேந்திர மோடி இந்த மாநாட்டை அக்டோபர் 5 அன்று தொடங்கி வைக்கிறார். சர்வதேச செயற்கை நுண்ணறிவுத் துறையின் பிரதிநிதிகள் இந்த மாநாட்டில் கலந்து கொண்டு விவாதங்கள் நடத்துவார்கள்.
கூகுள் ரிசர்ச்சின் இயக்குநர் டாக்டர் மனிஷ் குப்தா, ஐபிஎம் இந்தியா சாப்ட்வேர் லேப்ஸ் துணைத் தலைவர் திரு கவுரவ் சர்மா, நோக்கியா சாஃப்ட்வேர் தலைவர் திரு பாஸ்கர் கோர்த்தி, ஐபிஎம் ரிசர்ச் இந்தியா இயக்குநர் கார்கி தாஸ் குப்தா, டிஜிட்டல் விவகாரங்களுக்கான பிரான்ஸ் தூதர் திரு ஹென்றி வெர்டியர் ஆகியோர் இதில் கலந்து கொள்கின்றனர்.
செயற்கை நுண்ணறிவு குறித்த மாபெரும் மெய்நிகர் மாநாட்டை மின்னணு மற்றும் தகவல் தொழில்நுட்ப அமைச்சகம் மற்றும் நிதி ஆயோக் ஆகியவை இணைந்து 2020 அக்டோபர் 5 முதல் 9 வரை நடத்துகின்றன
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும்:
https://pib.gov.in/PressReleasePage.aspx?PRID=1661603
இளைஞர் நலன் மற்றும் விளையாட்டு அமைச்சகம்
சர்வதேச போதைப்பொருள் தடுப்பு முகமைக்கு அனைத்து ஆதரவையும் இந்தியா வழங்கும்: அமைச்சரி திரு கிரண் ரிஜிஜூ
விளையாட்டுப் போட்டிகளின் கண்ணியத்தை உறுதி செய்வதற்காக, சர்வதேச போதைப்பொருள் தடுப்பு முகமைக்கு அனைத்து ஆதரவையும் இந்தியா வழங்கும் என்று மத்திய இளைஞர் விவகாரங்கள் மற்றும் விளையாட்டுத் துறை அமைச்சர் திரு கிரண் ரிஜிஜூ இன்று கூறினார்.
தேசிய போதைப்பொருள் தடுப்பு முகமை, தேசிய விளையாட்டுப் பல்கலைக்கழகம், தேசிய போதைப்பொருள் பரிசோதனை ஆய்வகம் ஆகியவை இணைந்து ஏற்பாடு செய்திருந்த போதைப்பொருள் தடுப்பு மற்றும் விளையாட்டு அறிவியல் குறித்த இணையக் கருத்தரங்கை தொடங்கி வைத்துப் பேசிய திரு ரிஜிஜூ இவ்வாறு கூறினார்.
சர்வதேச போதைப்பொருள் தடுப்பு முகமையின் தலைவர் திரு விடோல்ட் பங்கா, தேசிய போதைப்பொருள் தடுப்பு முகமையின் தூதர் திரு சுனில் ஷெட்டி, விளையாட்டுத் துறை செயலாளர் திரு ரவி மிட்டல், தேசிய விளையாட்டுப் பல்கலைக்கழகத்தின் துணை வேந்தர் திரு ஆர் சி மிஷ்ரா, தேசிய போதைப்பொருள் தடுப்பு முகமையின் தலைமை இயக்குநரும், தலைமை செயல் அலுவலருமான திரு நவீன் அகர்வால் உள்ளிட்டோர் இந்த இணையக் கருத்தரங்கில் பங்கேற்றனர்.
தூய்மையான விளையாட்டுகளை உறுதி செய்வதற்கான முயற்சிகளுக்கு தனது முழு ஆதரவை இந்தியா வழங்குமென்று சர்வதேச போதைப்பொருள் தடுப்பு முகமையின் தலைவருக்கு திரு ரிஜிஜூ உறுதியளித்தார்.
“திரு பங்கா, போதைப்பொருள் தடுப்பு ஆராய்ச்சிக்கும், போதைப்பொருள் விசாரணைக் குழுவினரின் திறமைகளை வலுப்படுத்துவதற்கும் இந்தியாவின் பங்களிப்பை சர்வதேச போதைப்பொருள் தடுப்பு முகமை பயன்படுத்திக் கொள்ளும் என்று தாங்கள் கூறியது எனக்கு மகிழ்ச்சி அளிக்கிறது,” என்று அமைச்சர் கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்
https://pib.gov.in/PressReleasePage.aspx?PRID=1678848
-----
(Visitor Counter : 112
விவசாயத்துறை அமைச்சகம்
ராஜஸ்தான் மற்றும் மத்தியப்பிரதேசத்தில் 15 இடங்களில் இன்று வெட்டுக்கிளி கட்டுப்பாட்டு நடவடிக்கைகள் மேற்கொள்ளப்பட்டன.
ராஜஸ்தான் மாநிலத்தின் ஜெய்ப்பூர், தவுசா, பிகானர், ஜோத்பூர், பாமர், சித்தோகர் மாவட்டங்கள், மற்றும் மத்தியப்பிரதேசத்தின் நிவாரி, சிவபுரி மாவட்டங்களின் 10 இடங்களில், வெட்டுக்கிளி கட்டுப்பாட்டு அலுவலகங்கள்  கட்டுப்பாட்டு நடவடிக்கைகளை மேற்கொண்டன. மத்தியப்பிரதேசத்தின் வேளாண்துறையும் சத்னா, பாலகாட், நிவாரி, ரய்சன் மற்றும் சிவபுரி ஆகிய மாவட்டங்களில் தலா ஒரு இடத்தில் கட்டுப்பாட்டு நடவடிக்கைகளை மேற்கொண்டன. எங்கும் பயிர்ச்சேதம் ஏற்படவில்லை.
வெட்டுக்கிளி கட்டுப்பாட்டு நடவடிக்கைகள் ஏப்ரல்11,2020-இல் தொடங்கியதில் இருந்து மே28, 2020ஆம் தேதிவரை 53,997 ஹெக்டேர் நிலங்களில் 377 இடங்களில் நடவடிக்கைகள் மேற்கொள்ளப்பட்டன. ராஜஸ்தானில் - 22, மத்தியப்பிரதேசத்தில் - 24, குஜராத்தில் - 2, பஞ்சாப்பில் - 1, உத்தரப்பிரதேசத்தில் - 2, மகாராஷ்டிராவில்-3 மாவட்டங்களில் இந்தப் பணிகள் மேற்கொள்ளப்பட்டன.
ஐ.நா உணவு மற்றும் வேளாண் அமைப்பு  மே 27, 2020 தேதி வெளியிட்ட வெட்டுக்கிளி நிலவர அறிக்கையின்படி, பாகிஸ்தான் மற்றும் ஈரானில் முதிர்ந்த வெட்டுக்கிளிகள் குழுக்களாகவும், பலுசிஸ்தான், சிந்துசமவெளி , தெற்குக் கடலோரம் மற்றும் சிஸ்தான்-பலுசிஸ்தான் ஆகியவற்றின் வசந்தகால உற்பத்திப் பகுதிகளில் சிறுகுழுக்களாகவும் உள்ளன. இந்த வெட்டுக்கிளிக் கூட்டம், இந்தியா-பாகிஸ்தானை ஒட்டி சோலிஸ்தானிலிருந்து தர்பர்கர் வரையுள்ள கோடைக்கால உற்பத்திப் பகுதிகளுக்கு நகரும். இந்தியாவில் வசந்தகாலத்தில் உற்பத்தியாகும் இளம்வெட்டுக்கிளிகள் கூட்டம், கிழக்கு மற்றும் மத்திய மாவட்டங்களான மத்தியப்பிரதேசம், மஹாராஷ்டிரவை நோக்கி நகரும். பெரும்பாலான இந்த நகர்வுகள் உம்பன் புயலில் ஏற்பட்ட மேற்கு நோக்கிய பலத்த காற்றுடன் தொடர்புடையவை. இது போன்ற பல தொடர்ச்சியான ஊடுருவல்கள், ராஜஸ்தானில் ஜூலை இறுதிவரை எதிர்பார்க்கலாம். மேலும் வடஇந்தியா முழுவதும் கிழக்கு நோக்கி பீகார் மற்றும் ஒடிசா வரை இந்த நகர்வு தொடரும். பிறகு, மேற்கு நோக்கி ராஜஸ்தான் திரும்பும். இது மழைக்காலத்தில் மாறும் காற்றுடன் தொடர்படையவை. இந்த வெட்டுக்கிளி சிறு கூட்டம், வளர்ந்து பின் நகரும் தன்மயை இழக்கும் போது, இந்த ஊருவல் முடிவுக்கு வரும். வெட்டுக்கிளிக் கூட்டம் தென்இந்தியா, நேபாளம் மற்றும் வங்கதேசத்துக்குச் செல்லும்வாய்ப்பு குறைவு எனத் தெரிகிறது.
(Visitor Counter : 208
விவசாயத்துறை அமைச்சகம்
ஊரடங்கின் போது விரைவில் அழுகும் பொருட்களை மாநிலம் விட்டு மாநிலம் எடுத்துச் செல்ல உதவும் வகையில் அனைத்திந்திய வேளாண் போக்குவரத்து அழைப்பு மைய எண்கள் 18001804200 மற்றும் 14488 ஆகியவற்றை மத்திய வேளாண்துறை அமைச்சர் திரு.நரேந்திர சிங் தோமர் தொடங்கி வைத்தார்
மத்திய வேளாண் மற்றும் விவசாயிகள் நல்வாழ்வு அமைச்சர் திரு நரேந்திர சிங் தோமர் இன்று கிருஷி பவனில் நடந்த நிகழ்ச்சியில் அனைத்திந்திய வேளாண் போக்குவரத்து அழைப்பு மையத்தைத் தொடங்கி வைத்தார். கோவிட்-19 அச்சுறுத்தல் காரணமாக ஊரடங்கு அமலில் உள்ள தற்போதைய சூழலில் விரைவில் அழுகிப்போகும் பொருள்களை மாநிலம் விட்டு மாநிலம் எடுத்துச் செல்வதற்கு இந்த அழைப்பு மையம் உதவும். இந்த அழைப்பு மையத்தின் தொலைபேசி எண்கள் 18001804200 மற்றும் 14488 ஆகும். இரவு, பகல் என எந்த நேரத்திலும் எந்த மொபைல் ஃபோன் அல்லது லேன்ட்லைன் ஃபோனில் இருந்தும் இந்த அழைப்பு மைய எண்களை அழைக்கலாம்.
காய்கறிகள், பழங்கள் போன்ற விரைவில் அழுகக் கூடிய பொருள்கள் மற்றும் விதைகள், பூச்சிக்கொல்லிகள், உரம் முதலான விவசாய உள்ளீட்டுப் பொருள்களை ஒரு மாநிலத்தில் இருந்து அடுத்த மாநிலத்துக்கு எடுத்துச் செல்லும் முயற்சிகளை ஒருங்கிணைப்பதற்காக இந்திய அரசின் வேளாண்மை, கூட்டுறவு மற்றும் விவசாயிகள் நல்வாழ்வுத் துறை , எடுத்துள்ள புதிய முன்னெடுப்பு நடவடிக்கையாக இந்த அனைத்திந்திய வேளாண் போக்குவரத்து அழைப்பு மையம் விளங்குகிறது. இந்த அழைப்பு மையம் 24x7 மணிநேர சேவையை அளிக்கிறது.
வேளாண் பொருள்கள், தோட்ட விளைபொருள்கள் அல்லது அழுகக்கூடிய எந்த ஒரு பொருள் மற்றும் விதைகள், உரங்கள் ஆகியவற்றை ஒரு மாநிலத்தில் இருந்து மற்றொரு மாநிலத்துக்கு எடுத்துச் செல்வதில் சிக்கல்களை எதிர்கொள்கின்ற ட்ரக் ஓட்டுநர்கள் மற்றும் அவர்களின் உதவியாளர்கள், வர்த்தகர்கள், சில்லறை வியாபாரிகள், வாகனஉரிமையாகளர்கள். விவசாயிகள், உற்பத்தியாளர்கள் அல்லது இதனோடு தொடர்புடைய எந்த ஒரு பங்குதாரரும் இந்த அழைப்பு மையத்தை உதவிக்காக அழைக்கலாம். அழைப்பு மைய நிர்வாகிகள் வாகனம், சரக்கு பற்றிய விவரங்கள், எந்தவிதமான உதவி தேவை என்பது பற்றிய தகவல்களை மாநில அரசின் அதிகாரிகளுக்கு பிரச்சினைகளைத் தீர்த்து வைப்பதற்காக அனுப்பி வைப்பார்கள்.
இந்த அழைப்பு மையத்தை இஃப்கோ கிசான் சஞ்சார் லிமிடெட்  நிறுவனமானது ஹரியானாவின் ஃபரிதாபாத்தில் உள்ள அவர்களது அலுவலகத்தில் இருந்து இயக்குகிறது. தொடக்கநிலையில் இந்த அழைப்பு மைய தொலைபேசி எண்களை வாடிக்கையாளர் சேவை நிர்வாகிகள் 10 பேர் தலா 8 மணி நேரம் கொண்ட மூன்று ஷிப்ட்டுகளில் 24 மணி நேரமும் நிர்வகிப்பார்கள். தேவைகளுக்கு ஏற்ப இந்த அழைப்பு மையமானது 20 நிர்வாகிகள் கொண்ட முழுத் திறனுக்கு படிப்படியாக மேம்படுத்தப்படும். அழைப்பு மைய நிர்வாகிகள் அழைப்புகள் குறித்த ஆவணங்களைப் பராமரிப்பதோடு, பிரச்சனைகள் தீர்க்கப்பட்டுவிட்டனவா என்பதையும் சரி பார்ப்பார்கள்.
(
பாதுகாப்பு அமைச்சகம்
புதுதில்லியில் 'தூய்மையே சேவை' இயக்கம்
புதுதில்லியில் உள்ள அனைத்துக் கடற்படை வளாகங்களிலும் "தூய்மையே சேவை" இயக்கம் 2018 செப்டம்பர் 15 முதல் அக்டோபர் 2 வரை கொண்டாடப்பட்டது. 2018 அக்டோபர் 2-ம் தேதியுடன் தேசிய தூய்மை தின கொண்டாட்டங்கள் நிறைவுபெற்றன. அனைத்துக் குடியிருப்பு வளாகங்களிலும் குடியிருப்போர், உடல் உழைப்பை வழங்கி, அந்தந்த வளாகங்களில் உள்ள பொது மற்றும் திறந்தவெளி இடங்களைத் தூய்மைப்படுத்தியதுடன் மரக்கன்றுகளையும் நட்டு வைத்தனர். சாலையோரம் பரவியிருந்த புதர்களையும், அப்புறப்படுத்தினர். இந்த நிகழ்ச்சியை முன்னிட்டு குழந்தைகளுக்கு நடத்தப்பட்ட விளம்பர வாசகம் மற்றும் சுவரொட்டி போட்டியில் ஏராளமானோர் ஆர்வத்துடன் பங்கேற்றனர். கடற்படைத் தலைமைத் தளபதி அட்மிரல் சுனில் லன்பா, கடற்படை அதிகாரிகள் மனைவியர் நலச்சங்கத் தலைவர் திருமதி. ரீனா லன்பா ஆகியோர் நாராயணா பாக் பகுதியில் உள்ள குடியிருப்புக்குச் சென்று அங்கு மேற்கொள்ளப்பட்ட தூய்மைப் பணிகளைப் பார்வையிட்டு அப்பகுதி குடியிருப்பு வாசிகளுடன் இணைந்து மரக்கன்றுகளை நட்டு வைத்ததுடன் சுவரொட்டி, கட்டுரைப் போட்டியையும் நடத்தினர்.
-----
(Visitor Counter : 83
பிரதமர் அலுவலகம்
இஸ்ரேல் பிரதமர் மேதகு பெஞ்சமின் நெதான்யஹுவுடன் பிரதமர் தொலைபேசியில் உரையாடினார்
பிரதமர் திரு. நரேந்திர மோடி இஸ்ரேல் பிரதமர் மேதகு பெஞ்சமின் நெதான்யஹுவுடன் இன்று தொலைபேசியில் உரையாடினார்.
சமீபத்தில் பதவியேற்ற பிரதமர் நெதான்யஹுவிற்கு தனது மனமுவந்த வாழ்த்துகளை மீண்டும் தெரிவித்த அவர், பிரதமர் நெதான்யஹுவின் தலைமையிலும் வழிகாட்டுதலிலும் இந்திய- இஸ்ரேல் கூட்டணி தொடர்ந்து வலுப்பெறும் என்றும் நம்பிக்கை தெரிவித்தார்.
இந்த உரையாடலின்போது கொரோனா பெருந்தொற்று நிலவி வரும் பின்னணியில் தடுப்பூசிகள், சிகிச்சை மருந்துகள், பரிசோதனைகள் ஆகிய துறைகளில் ஆராய்ச்சி மற்றும் மேம்பாடு உள்ளிட்ட பிரிவுகளில், இந்தியாவும் இஸ்ரேலும் தங்களது ஒத்துழைப்பினை விரிவுபடுத்துவதற்கான வாய்ப்புகள் குறித்து இந்த இரு தலைவர்களும் விவாதித்தனர். இரு நாடுகளைச் சேர்ந்த நிபுணர் குழுக்களுக்கிடையே தற்போது நிகழ்ந்து வரும் தகவல் பரிமாற்றங்களைத் தொடர்ந்து நீட்டிப்பது என்றும் இத்தகைய கூட்டுச் செயல்பாட்டின் மூலம் பெறப்படும் பயன்களை விரிவான மனித குலத்தின் நலன்களுக்கு கிடைக்கச் செய்வது என்றும் இரு தலைவர்களும் ஒப்புக் கொண்டனர்.
இரு நாடுகளின் நிகழ்ச்சி நிரலில் அடங்கியுள்ள முக்கியமான விஷயங்கள் குறித்தும் இரு தலைவர்களும் பரிசீலனை செய்ததோடு, கொரோனா தாக்குதலுக்குப் பிந்தைய உலகமானது பல துறைகளிலும் பரஸ்பரம் நன்மை செய்யக் கூடிய புதிய வழிகளை உருவாக்கும் என்றும் ஒப்புக் கொண்டனர். குறிப்பாக, சுகாதாரத் தொழில்நுட்பம், விவசாயத் துறையில் புதிய கண்டுபிடிப்புகள், ராணுவ ரீதியான ஒத்துழைப்பு, தகவல் தொழில்நுட்பம் போன்ற துறைகளில் ஏற்கனவே இருந்து வரும் இந்தியா-இஸ்ரேல் ஆகிய இரு நாடுகளின் இணைந்த செயல்பாட்டை விரிவுபடுத்துவதற்கான பிரம்மாண்டமான வாய்ப்பு இருப்பதாகவும் அவர்கள் இருவரும் மதிப்பிட்டனர்.
இது குறித்த மதிப்பீடுகளைப் பகிர்ந்து கொள்ளும் வகையில் தொடர்ந்து தொடர்பில் இருக்கவும், மாறிக் கொண்டே வரும் உலகளாவிய சூழலில் உருவாகி வரும் வாய்ப்புகள், சவால்கள் குறித்து ஒருவரோடு ஒருவர் கலந்து ஆலோசிப்பது என்றும் இரு தலைவர்களும் ஒப்புக் கொண்டனர்.
(
சுகாதாரம் மற்றும் குடும்ப நலத்துறை அமைச்சகம்
தினசரி கொவிட் புதிய பாதிப்புகள் : 80% மகாராஷ்டிரா, பஞ்சாப், கர்நாடகா, குஜராத், மத்தியப் பிரதேசத்தில் பதிவு
மகாராஷ்டிரா, பஞ்சாப், கர்நாடகா, குஜராத் மற்றும் மத்திய பிரதேசத்தில் அன்றாட கொவிட் புதிய பாதிப்புகள் அதிகரித்து வருகின்றன. கடந்த 24 மணி நேரத்தில் ஏற்பட்ட பாதிப்புகளில் இந்த மாநிலங்களில் மட்டும் 80.5% பதிவாகியுள்ளது.
கடந்த 24 மணி நேரத்தில் 46,951 புதிய பாதிப்புகள் நாட்டில் ஏற்பட்டுள்ளன. அதிகபட்சமாக மகாராஷ்டிராவில் 30,535 பேரும், பஞ்சாபில் 2,644 பேரும், கேரளாவில் 1,875 பேரும் புதிதாக தொற்றுக்கு ஆளாகியுள்ளனர்.
இந்தியாவில் தற்போது 3,34,646 பேர் கொரோனா தொற்றுக்கு சிகிச்சை பெற்று வருகின்றனர். இது மொத்த பாதிப்பில் 2.87 சதவீதமாகும்.
இந்தியாவில் இதுவரை கொரோனா தடுப்பூசி செலுத்தப்பட்டுள்ளவர்களின் எண்ணிக்கை 4.5 கோடியைக் கடந்துள்ளது.
இன்று காலை 7 மணி வரை, நாடு முழுவதும் 7,33,597 முகாம்களில் 4,50,65,998 பயனாளிகளுக்கு கொவிட் தடுப்பூசி செலுத்தப்பட்டுள்ளது. 77,86,205 சுகாதாரப் பணியாளர்களுக்கும் , 48,81,954 சுகாதாரப் பணியாளர்களுக்கும் , 80,95,711 முன்கள ஊழியர்களுக்கும் , 26,09,742 முன்கள ஊழியர்களுக்கும் , இதர உடல் உபாதைகள் உள்ள 45 வயதுக்கு மேற்பட்டோரில் 37,21,455 பேருக்கும் , 60 வயதைக் கடந்த 1,79,70,931 பயனாளிகளுக்கும் தடுப்பூசிகள் செலுத்தப்பட்டுள்ளன.
நாட்டில் குணமடைந்தவர்களின் எண்ணிக்கை 1,11,51,468 ஆக  இன்று பதிவாகியுள்ளது. கடந்த 24 மணிநேரத்தில் 21,180 பேர் புதிதாகக் குணமடைந்துள்ளனர்.
கடந்த 24 மணி நேரத்தில் 212 பேர் உயிரிழந்துள்ளனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1706531
சுகாதாரம் மற்றும் குடும்ப நலத்துறை அமைச்சகம்
யானைக்கால் நோயை அகற்றுவதற்கான வழிமுறைகள் குறித்த தேசிய கருத்தரங்குக்கு மத்திய சுகாதாரத்துறை அமைச்சர் டாக்டர் மன்சுக் மாண்டவியா தலைமை தாங்கினார்
புதுதில்லி விஞ்ஞான் பவனில் இன்று நடைபெற்ற நிணநீர் யானைக்கால் நோயை அகற்றுவதற்கான இந்தியாவின் வழிமுறைகள் குறித்த தேசிய கருத்தரங்குக்கு மத்திய சுகாதாரம் மற்றும் குடும்பநலத்துறை அமைச்சர் டாக்டர் மன்சுக் மாண்டவியா தலைமை தாங்கினார். இந்நிகழ்ச்சியில் நிதி ஆயோக் உறுப்பினர் டாக்டர் வி கே பாலும் கலந்து கொண்டார்.
"இந்தியாவைப் பொறுத்தவரை, நிணநீர் யானைக்கால் நோய் என்பது வேறு சில நாடுகளில் இருப்பதைப் போல புறக்கணிக்கப்பட்ட நோயல்ல, ஆனால் சரியான நேரத்தில் நீக்குவதற்கான முன்னுரிமை நோயாகும். 2027 ஆம் ஆண்டிற்குள் இந்த நோயை அகற்றுவதற்கு இந்தியா உறுதிபூண்டுள்ளது, உலக இலக்கை விட மூன்று ஆண்டுகளுக்கு முன்னதாக, தீவிர நடவடிக்கைகள் மூலம் நாங்கள் வழிமுறைகளை வகுத்துள்ளோம்”என்று அவர் கூறினார். பிற நோய்களை ஒழிப்பதில் நாட்டின் பரந்த அனுபவத்தில் இருந்து கற்றுக்கொண்டு, இந்நோய் ஒழிப்புக்கான புதுப்பிக்கப்பட்ட ஐந்து முனை உத்தியை நாங்கள் கொண்டு வந்துள்ளோம் என அவர் தெரிவித்தார்.
• பல மருந்து நிர்வாகப் பிரச்சாரம் ஆண்டுக்கு இரண்டு முறை தேசிய குடற்புழு நீக்க தினத்துடன்  இணைந்து நடத்தப்படும்.
• ஆரம்பகால நோயறிதல் மற்றும் சிகிச்சை; நோய் மேலாண்மை மற்றும் இயலாமை சேவைகளை வலுப்படுத்த மருத்துவக் கல்லூரிகளின் ஈடுபாடு
• பல துறைகளின் ஒருங்கிணைந்த முயற்சிகளுடன் ஒருங்கிணைந்த கொசு ஒழிப்பு
• தொடர்புடைய துறைகள் மற்றும் அமைச்சகங்களுடன் துறைகளுக்கு இடையேயான ஒருங்கிணைப்பு
• ஏற்கனவே உள்ள டிஜிட்டல் தளங்களை மேம்படுத்துதல் மற்றும் மாற்று கண்டறிதல்களை ஆராய்தல்
பாதுகாப்பு அமைச்சகம்
ராணுவத் தலைமைத் தளபதி வங்கதேசத்திற்கு 2 நாள் பயணம்
இந்திய ராணுவத் தலைமைத் தளபதி ஜெனரல் மனோஜ் பாண்டே, ஜுன் 5 மற்றும் 6ம் தேதிகளில் வங்கதேசத்திற்கு சுற்றுப்பயணம் மேற்கொள்கிறார். இந்தப் பயணத்தின்போது, இந்தியா-வங்கதேசம் இடையேயான ராணுவ உறவை மேலும் வலுப்படுத்துவதற்கான முன்முயற்சிகள் குறித்து வங்கதேசத்தின் ராணுவ உயர் அதிகாரிகளுடன் ஆலோசனை நடத்துகிறார்.
அந்நாட்டின் சட்டோகிராமில் உள்ள வங்கதேசம் ராணுவ அகாடமியின் 84-வது பயிற்சி நிறைவு விழாவில், அதிகாரிகளின் அணிவகுப்பை மனோஷ் பாண்டே, ஜுன் 6ம் தேதி பார்வையிடுகிறார். அங்கு, வங்கதேசம் - இந்தியா நட்புறவு கோப்பையை, பயிற்சியில் சிறப்பாக செயல்பட்ட வெளிநாடுகளைச் சேர்ந்த அதிகாரிகளுக்கு இந்திய ராணுவ தலைமைத் தளபதி வழங்கி சிறப்பிக்கிறார். இந்த முதல் கோப்பை, இந்த ஆண்டு தான்சானியாவைச் சேர்நத் அதிகாரிக்கு வழங்கப்பட உள்ளது.
இந்தப் பயணத்தின் ஒருபகுதியாக, வங்கதேசத்தின் ராணுவ தலைமைத் தளபதி, ஆயுதப்படைகள் பிரிவு முதன்மை அதிகாரி உள்ளிட்டோருடன் ஆலோசனையில் ஈடுபட உள்ளார். இதில் இருதரப்பு ஒத்துழைப்பில் மேம்படுத்தவேண்டிய விசயங்கள் குறித்து விவாதிக்கப்பட உள்ளது.
ஜெனரல் மனோஜ் பாண்டே, இந்திய ராணுவ தளபதியாக பதவியேற்ற பிறகு, கடந்த 2022ம் ஆண்டு ஜூலை மாதம் ஏற்கனவே வங்கதேசத்திற்கு சுற்றுப்பயணம் மேற்கொண்டார். இதேபோல் வங்கதேசத்தின் ராணுவ தலைமைத் தளபதி இந்த ஆண்டு ஏப்ரல் மாதம் இந்தியாவிற்கு வருகை தந்ததுடன், சென்னையில் உள்ள ராணுவ அதிகாரிகள் பயிற்சி அகாடமியில் நடைபெற்ற பயிற்சி நிறைவு அணிவகுப்பை பார்வையிட்டார். இந்தியா - வங்கதேசம் இடையேயான ராணுவ உறவை மேலும் பலப்படுத்தும் வகையில், அடிக்கடி இருதரப்பு மூத்த அதிகாரிகளின் பயணம், இருதரப்பு கூட்டு ராணுவ ஒத்திகை உள்ளிட்டவை மேற்கொள்ளப்பட்டு வருகிறது.
இளைஞர் நலன் மற்றும் விளையாட்டு அமைச்சகம்
தேசிய விளையாட்டு விருதுகளுக்கான பரிசுத்தொகை உயர்த்தி வழங்கப்படுமென மத்திய இளைஞர் நலன் மற்றும் விளையாட்டுத்துறை அமைச்சர் திரு.கிரன் ரிஜிஜு அறிவித்துள்ளார்
ஹாக்கி ஜாம்பவான் காலஞ்சென்ற மேஜர் தயான் சந்தின் பிறந்தநாள், தேசிய விளையாட்டு தினமாக கொண்டாடப்படுவதை முன்னிட்டு, புதுதில்லி தயான்சந்த் விளையாட்டரங்கில் உள்ள அவரது சிலைக்கு, மத்திய இளைஞர் நலன் மற்றும் விளையாட்டுத்துறை அமைச்சர் திரு.கிரன் ரிஜிஜு இன்று  மலர் தூவி மரியாதை செலுத்தினார்.
இந்த நிகழ்ச்சியின் போது, 7 வகையான தேசிய விளையாட்டு மற்றும் சாகச விருதுகளில் 4 விளையாட்டுகளுக்கான பரிசுத்தொகை உயர்த்தி வழங்கப்படுமென, திரு.கிரன் ரிஜிஜு அறிவித்தார். ராஜீவ் காந்தி கேல் ரத்னா விருதுக்கான பரிசுத்தொகை, முந்தைய ரூ.7.5 லட்சத்திலிருந்து ரூ.25 லட்சமாகவும், அர்ஜுனா விருதுக்கு ரூ.5 லட்சத்திலிருந்து ரூ.15 லட்சமாகவும், துரோணாச்சார்யா விருதுக்கு இதற்கு முன் வழங்கப்பட்டு வந்த ரூ.5 லட்சத்திலிருந்து ரூ.15 லட்சமாகவும், துரோணச்சார்யா விருது பெறும் ஒவ்வொருவருக்கும் ரூ.5 லட்சத்திலிருந்து ரூ.10லட்சமாகவும் உயர்த்தி வழங்கப்படும். தயான்சந்த் விருது பெறுவோருக்கு ரூ.5 லட்சத்திற்குப் பதிலாக, ரூ.10 லட்சம் வழங்கப்படும்.
இந்த முடிவு குறித்துப் பேசிய திரு.ரிஜிஜு, “விளையாட்டு விருதுகளுக்கான பரிசுத்தொகை, கடைசியாக 2008-இல் மாற்றியமைக்கப்பட்டது. இந்த பரிசுத்தொகை, குறைந்தது 10 ஆண்டுகளுக்கு ஒரு முறையாவது மறு ஆய்வு செய்யப்பட வேண்டும். ஒவ்வொரு துறையிலும் சிறந்து விளங்குவோரின் வருவாய் உயர்ந்து வரும் வேளையில், நமது விளையாட்டு வீரர்களுக்கு ஏன் உயர்த்தி வழங்கக்கூடாது” என்றார்.